牟宗三

牟宗三教授，字離中，係中國現代思想家、哲學家、教育家，佢係新儒家學派代表人物。佢曾經獲得香港大學名譽博士學位，同埋台灣行政院文化獎。

生平 
1909年，牟宗三喺山東省棲霞縣牟家疃出世，祖籍湖北省公安縣。佢喺9歲嗰陣就入私塾讀書，十一歲入新制小學，15歲入棲霞縣立中學。1928年，考入北京大學預科，兩年後就升讀哲學系，1933年畢業。大學時代先後受張申府、金岳霖嘅教育，但係就受熊十力影響嘅最大，特別係《新唯識論》嘅義理，佢感到相當震撼，於是就同熊十力維持咗幾十年嘅師生情誼。

北大哲學系畢業後，牟宗三先後喺山東壽張縣鄉村師範、廣州學海書院、山東鄒平村治學院、廣西梧州中學、南寧中學、華西大學、中央大學、金陵大學、浙江大學講書，佢係講邏輯同埋西方文化為主。三十年代，曾經寫過《歷史與文化》同埋《再生》雜誌。1949年，牟宗三又到台灣國立臺灣師範大學同埋東海大學任教。1954年擔任埋台灣教育部學術審議委員。

1960年，香港大學請佢去講中國哲學。1968年，由香港大學轉任香港中文大學新亞書院哲學系主任。1973年協助創辦新亞中學。1974年喺香港中文大學退休，但仍然任教新亞研究所。然後又喺國立臺灣大學、國立臺灣師範大學、東海大學、國立中央大學任教。

1995年4月12號15時40分，牟宗三因為器官衰竭，喺國立台灣大學醫學院附設醫院逝世，享壽八十六歲。

學術 
牟宗三嘅思想受熊十力影響好大，佢唔單止繼承咗佢嘅思想，仲一直發展落去。牟宗三比較落力喺哲學理論方面嘅專研，佢希望將儒家哲學同埋康德哲學融通，然後重建儒家嘅「道德形上學」。代表作包括：《心體與性體》《才性與玄理》《中國哲學十九講》《中西哲學之匯通》《現象與物自身》《佛性與般若》等。

牟宗三曾經翻譯康德嘅《三大批判》，將康德哲學同埋孔、孟、陸、王嘅心學融合埋一齊，然後又將中國哲學同埋康德哲學互相詮解。佢亦都參與過編寫雜誌，主編《再生》、創辦《歷史與文化》、編輯《理想歷史文化》。佢作為新儒家嘅代表人物，牟宗三認為當代新儒學嘅任務係「道統嘅肯定，就係肯定道德宗教嘅價值，護住孔孟所開闢嘅人生宇宙本源。」以「反省中華民族嘅文化生命，以重開中國哲學嘅途徑。」佢將以上嘅宗旨視為己任。佢嘅著作，都係針對時代同埋學術問題，希望提供一個解決嘅方法。

牟宗三嘅學術研究範圍包括：
 邏輯學
 康德哲學
 宋明理學
 魏晉玄學
 佛學

1983年，獲授中華民國政府頒發行政院文化獎。

1987年，獲香港大學頒授名譽文學博士。

評價 
 牟宗三治喪委員會嘅評價：「綜觀先生一生，無論講學論道，著書抒義，莫不念念以光暢中國哲學之傳統、昭蘇民族文化之生命為宗趣。其學思之精敏，慧識之弘卓，與夫文化意識之綿穆強烈，較之時流之內失宗主而博雜歧出者，敻乎尚矣。」

著作概覽 

《周易的自然哲學與道德涵義》
《邏輯典範》
《認識心之批判》
《理則學》
外王三書：《道德的理想主義》
外王三書：《歷史哲學》
外王三書：《政道與治道》
《中國哲學的特質》
《名家與荀子》
《生命的學問》
《五十自述》

《時代與感受》
《中國文化的省察》
儒學本體論、周張性學、程朱理學：《心體與性體》
儒學本體論、陸王心學：《從陸象山到劉蕺山》
道學本體論：《才性與玄理》
釋學本體論：《佛性與般若》
《智的直覺與中國哲學》
《現象與物自身》
《圓善論》
《名理論》

《康德的道德哲學》
譯作：《康德「純粹理性之批判」》
譯作：《康德「判斷力之批判」》
《中國哲學十九講》
《中西哲學之會通十四講》
《人文講習錄》
《四因說演講錄》
《周易哲學演講錄》

弟子 

蔡仁厚
戴璉璋
陳癸淼
王邦雄
曾昭旭
盧雪崑
鄺錦倫
謝仲明
關永中
韋政通
何淑靜
蔡美麗

朱建民
范良光
王財貴
李天命
冼景炬
楊祖漢
李瑞全
蕭振邦
顏國明
鄧立光

林月惠
李明輝
莊耀郎
劉錦賢
高柏園
謝大寧
林安梧
樊克偉
吳甿
鄭志明

霍韜晦
王淮
唐亦男
郭漢揚
劉述先
黃子程
陶國璋
岑逸飛
賴光朋
李祖原
信廣來

儒學

攷 

香港哲學家
香港大學名譽博士
牟氏
香港大學教授
國立臺灣大學教授
祖籍湖北